Smernica Rady
z 21. mája 1991,
ktorou sa mení a dopĺňa smernica 72/461/EHS o zdravotných problémoch negatívne ovplyvňujúcich obchod s čerstvým mäsom vo vnútri spoločenstva a smernica 72/462/EHS o problémoch spojených so zdravotnou a veterinárnou kontrolou pri dovoze hovädzieho dobytka, oviec a kôz a ošípaných a čerstvého mäsa alebo mäsových výrobkov z tretích krajín
(91/266/EHS)
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, najmä na jej článok 43,
so zreteľom na návrh Komisie [1],
so zreteľom na stanovisko Európskeho parlamentu [2],
so zreteľom na stanovisko Hospodárskeho a sociálneho výboru [3],
keďže smernica 72/461/EHS [4], naposledy zmenená a doplnená smernicou 89/662/EHS [5], stanovuje zdravotné podmienky, ktoré musia spĺňať zvieratá, z ktorých sa získava čerstvé mäso určené na obchod vo vnútri spoločenstva; keďže smernica 72/462/EHS [6], naposledy zmenená a doplnená smernicou 91/69/EHS [7], stanovuje požiadavky na zdravotné a veterinárne inšpekcie uplatniteľné na dovozy hovädzieho dobytka, oviec a kôz a ošípaných a čerstvého mäsa alebo mäsových výrobkov z tretích krajín;
keďže žľazy a orgány, vrátane krvi, spadajú pod rozsah vyššie uvedených smerníc; keďže ich požadujú vo veľkých množstvách far maceutické výrobné priemyselné odvetvia v členských štátoch s cieľom zabezpečiť dostupnosť extraktov a enzýmov pre humánnu a veterinárnu medicínu;
keďže to znamená, že členským štátom sa musí poskytnúť možnosť povoľovať na liberálnejšom základe dovoz žliaz a orgánov, vrátane krvi, z tretích krajín, na účely výroby farmaceutických prípravkov; keďže - s cieľom zabezpečiť správne a špecifické používanie takýchto surovín - povolenie sa smie udeliť iba vtedy, ak budú splnené určité podmienky, ktoré musia byť stanovené v súlade s postupom spoločenstva;
keďže - s cieľom zachovať prioritu spoločenstva - rovnaké technické prostriedky sa musia uplatňovať v rámci obchodu so žľazami a orgánmi, vrátane krvi, vo vnútri spoločenstva na účely výroby farmaceutických prípravkov za určitých minimálnych podmienok, ktoré zabezpečia správne a špecifické používanie takýchto surovín;
keďže svojím rozsudkom zo 16. novembra 1989 v kauze 131/81 Súdny dvor prehlásil neplatnosť smernice 87/64/EHS [8], ktorá sa vzťahovala na uvedené záležitosti; keďže z tohto dôvodu je nevyhnutné prijať novú smernicu na vhodnom právnom základe;
keďže - na základe predmetnej situácie - na konečnom termíne transpozície stanovenom smernicou 87/64/EHS možno trvať,
PRIJALA TÚTO SMERNICU:
Článok 1
K článku 3 smernice 72/461/EHS sa pridáva nasledovný odsek:
"d) Do 31. decembra 1996 však v súlade s a), b) a c), derogáciou článku 8a, členské štáty môžu - na základe povolenia udeleného ich veterinárnymi orgánmi - povoliť zavedenie na svoje územie žliaz a orgánov, vrátane krvi ako surovín pre farmaceutický spracovateľský priemysel.
Takéto povolenie musí byť v súlade s ustanoveniami týkajúcimi sa identity daných materiálov, ich obalov, prepravy, skladovania, manipulácie a spracovania a s ustanoveniami týkajúcimi sa likvidácie obalov, balení a zvyškových látok po spracovaní tak, aby boli eliminované všetky riziká týkajúce sa zdravia ľudí a zvierat."
Článok 2
Súčasný text článku 16 smernice 72/462/EHS sa stáva odsekom 1 a pridáva sa nasledovný odsek:
"2. Členské štáty však môžu do 31. decembra 1996 povoliť dovozy žliaz a orgánov, vrátane krvi, ako surovín pre farmaceutický spracovateľský priemysel z tretích krajín uvedených na zozname vypracovanom podľa článku 3 ods. 1, a ktoré nie sú predmetom zákazu.
Všeobecné podmienky, ktoré musia byť v prípade uvedených dovozov splnené, budú stanovené v súlade s postupom uvedeným v článku 30.
V súlade s postupom uvedeným v článku 29, členské štáty môžu povoliť dovoz uvedených surovín z tretích krajín, ktoré sa nenachádzajú na zozname uvedenom v prvom pododseku za podmienok, ktoré budú zohľadňovať špecifickú zdravotnú situáciu dotknutých tretích krajín.
Podmienky týkajúce sa uvedených dovozov, stanovené v súlade s postupmi uvedenými v druhom a treťom pododseku, nesmú byť v žiadnom prípade priaznivejšie ako podmienky, ktorými sa riadi obchod vo vnútri spoločenstva."
Článok 3
Rada na základe správy Komisie - spolu so všetkými príslušnými návrhmi - opätovne preskúma do 1. júla 1995 derogácie uvedené v článku 3 d) smernice 72/461/EHS a v článku 16 ods. 2 smernice 72/462/EHS.
Článok 4
Členské štáty prijmú zákony, iné právne predpisy a administratívne opatrenia potrebné na dosiahnutie súladu s touto smernicou najneskôr do 1. januára 1988. Budú o tom bezodkladne informovať Komisiu.
Článok 5
Táto smernica je adresovaná členským štátom.
V Bruseli 21. mája 1991